Openbaring – Baptistekerk Kemptonpark
On Augustus 10, 2017 Augustus 12, 2017 By baptistekerkkemptonparkIn Eindtyd,Hemel,Kerk,Openbaring
Onthou jy Belinda Carslisle se lied, Heaven is a Place on Earth? Dit gaan oor ‘n man wat met ‘n vrou dans, en volgens haar is dít hemel op aarde. Duidelik het die wêreld nie ‘n idee van wat hemel op aarde eintlik beteken nie. In Op.21:22-22:5 sê Johannes vir ons wat dit beteken.
Ek het in die afgelope week gehoor hoe John MacArthur in ‘n preek sê: ‘The church is your nation. The church is your country. The church is your state. The church is your city. The church is your tribe. The church is your ethnicity. The church is your family… The church is heaven on earth. It’s going to be a heavenly experience brought down to earth.’
Ek stem heelhartig met hom saam. Alhoewel ons nog nie by die finale feesmaal is nie, is dit wat ons in die kerk ervaar ‘n voorsmakie van wat ons eendag op die nuwe aarde sal geniet (sonder sonde natuurlik). Dit is die punt wat Johannes in 21:22-27 wil maak.
Volgens hom is daar geen tempel, son en maan, geslote hekke, nag, onreinheid en sonde in die Nuwe Jerusalem nie. Die aardse tempel is in 70 n.C. verwoes. In die Nuwe Jerusalem is God en die Lam die tempel (21:22, Hg.2:9, Jer.3:16-17). In die kerk en op die nuwe aarde vul sy heerlikheid alles en is dit oral; dit word nie tot ‘n spesifieke plek beperk nie (21:22, Jes.66:1, Esg.10, Jh.4:20-24).
Deur die Heilige Gees wat in ons woon is ons die tempel en die stene waarmee Hy dit bou (1 Kor.3:16, Ef.2:21-22, 1 Pt.2:5). God woon in ons en ons in Hom. Hy is die sonlig waarin ons lewe (21:23-24, 22:5, 1:16, Ps.84:12, Jes.2:5, Jh.8:12, 1 Tm.6:16, Heb.1:3, 1 Jh.1:5). In Christus kan ons die lig van sy guns geniet en in die sonskyn van sy glimag bak (21:23-24, Nm.6:25-26, Ps.80:20).
By Jesus se eerste koms, in die kerk en in die Bybel, ervaar ons reeds iets hiervan (21:23, 1:20, Ps.119:105, Jes.60:19-20, Mal.4:2, Mt.5:16, Lk.1:78, Jh.1:9, Ef.5:8-9, Fil.2:15, 2 Pt.1:19, 1 Jh.1:6-7). Soos in Jon.3, sal die nasies en hulle konings na God se lig toe kom en daarin lewe; hulle sal hulle heerlikheid in die Nuwe Jerusalem inbring. Hulle sal m.a.w. tot bekering kom, geskenke vir die Here bring, in die hemelse stad inkom, voor Jesus buig en bely dat Hy die Koning van die konings en die Here van die here is (21:24, 26, 19:16, Ps.72:10-11, 86:9, Jes.49:7, 60:3, 5, 10-11, 13).
Die stad se poorte sal altyd oop wees; die nag en sy gevare sal nie meer bestaan nie (21:25, Jes.60:11). Die oop poorte wys dat ons nou en op die nuwe aarde ter enige tyd na die Here toe kan kom (21:25, Heb.10:19-22). Die poorte van die kerk en van die Nuwe Jerusalem is nie oop vir almal nie, maar vir dié wie se name voor die skepping in die boek van die lewe geskryf is, vir dié wat hulle onreinheid en sonde gelos het (21:27, 22:14-15, 20:15, 17:8, Jes.52:1, Mt.13:41, 1 Kor.5:13, Heb.12:14).
Hoe moet ons hierdie verse toepas?
 Mense uit alle nasies sal lidmate van die kerk wees, en ook eendag saam met ons op die nuwe aarde woon. Anders as by die toring van Babel in Gn.11:1-9, sal daar waarskynlik een taal wees. En tog sal elke volk en stam sy identiteit behou. Daar sal dus nogsteeds Indiërs, Afrikaners, Chinese, Russe en Zoeloes wees (21:24, 26, 7:9).
Ons moet dan nie dink dat ons beter is as ander bevolkingsgroepe, of dat hulle nie eendag op die nuwe aarde sal wees nie. Ons moet ook nie in die kerk teen hulle diskrimineer of hulle uitsluit, omdat hulle anders as ons lyk en praat nie. Paulus het van die kerk gesê dat “daar nie Griek en Jood, besnedene en onbesnedene, barbaar, Skith, slaaf, vryman is nie, maar Christus is alles en in almal.” (Kol.3:11). Petrus het gesê: “Ek sien waarlik dat God geen aannemer van die persoon is nie, maar dat in elke nasie die een wat Hom vrees en geregtigheid doen, Hom welgevallig is.” (Hd.10:34-35).
 Mense wat onrein, vals en gruwelik lewe, sal nie in die hemelse stad inkom nie (21:27). Ons moet hulle dan ook nie as lidmate in die gemeente verwelkom nie. Ons ken nie almal se harte nie, en daarom kan ons nie elke Judas keer nie. Maar as ons dit kan help mag ons nie mense se name op die lederol skryf, as hulle name nie ook in die boek van die lewe is nie (21:27, Lk.10:20b, Fil.4:3b). Ons moet eerder die goeie nuus van Jesus se kruisdood en opstanding met hulle deel, en bid dat hulle tot bekering sal kom.
Die Griekse woord vir Paradys [paradeisos] verwys letterlik na ‘n omheinde tuin van plesier. Dit herinner my aan die hangende tuine van ou Babilon, wat een van die sewe wonders van die antieke wêreld was. Die Nuwe Jerusalem sal so wees, net baie beter. Die stad sal nie ‘n oerwoud van beton en stene wees nie, maar ‘n pragtige stad van riviere en bome. Dit sal mooier wees as enigiets wat jy al in jou lewe gesien het.
Die engel van 21:9 het in 22:1 vir Johannes die kristalhelder rivier van lewende water gewys. Soos in die tuin van Eden (Gn.2:10), sal daar ‘n rivier in die hemelse Paradys wees. Esg.47:1-12 praat van ‘n rivier wat uit die tempel vloei en lewe gee. Alhoewel die rivier in 22:1-2 moontlik van ‘n letterlike rivier praat, is dit ook simbolies van die ewige lewe wat Jesus deur die Gees in die evangelie gee (21:6, Jes.44:3, Jh.4:14, 7:37-39). Die feit dat dit van die troon af vloei, wys dat alle lewe van God af kom, en dat Hy soewerein is daaroor (22:1).
Die rivier het deur die middel van die stad se straat gevloei, en aan beide kante het die boom van die lewe gestaan (22:2). Johannes bedoel dat daar baie bome was wat in lanings langs die rivier gestaan het (Esg.47:12). Vir die volle twaalf maande van die jaar het dit vrugte gedra, elke maand ‘n ander soort (22:2). Die blare het nie verlep nie, maar is wel gepluk en as medisyne gebruik (22:2). Hoe moet ons 22:2 verstaan?
 Ná die sondeval het God die mens verbied om van die boom van die lewe te eet (Gn.2:9, 3:22-24). Op die nuwe aarde sal ons weer van die boom se vrugte eet (22:2, 14, 2:7). Ja, ons sal eet op die nuwe aarde. Daar sal oorgenoeg wees; niemand sal honger ly nie (22:2, vgl. 7:16).
As dit vir jou ongeestelik klink om op die nuwe aarde te eet, moet jy onthou dat Adam voor die sondeval geëet het. Jesus het voor en na sy opstanding geëet. Volgens 1 Tm.4:3-5 is dit nie ongeestelik om te eet nie, en verheerlik dit die Here.
 Die boom in 22:2 illustreer ook hoe ons lewens moet lyk: “En hy sal wees soos ‘n boom wat geplant is by waterstrome, wat sy vrugte gee op sy tyd en waarvan die blare nie verwelk nie; en alles wat hy doen, voer hy voorspoedig uit.” (Ps.1:3).
 Die twaalf maande in 22:2 impliseer dat daar tyd op die nuwe aarde sal wees. God alleen is ewig en alomteenwoordig, buite tyd en spasie, EK IS wat EK IS.
 Die boom van die lewe se blare was vir die genesing van die nasies (22:2, Esg.47:12). Dit beteken nie dat daar siekte sal wees nie, maar dat daar altyd gesondheid sal wees (21:4). Die blare sal ons gesond hou, soos wat voldoende rus, gereelde oefening, ‘n gebalanseerde dieët en vitamines dit doen. Die blare van genesing is ook simbolies van Jesus se kruisdood wat die nasies van hulle sonde genees het (Jes.53:5).
A.g.v. ons sonde, verdien ons om deur die Here vervloek te word (Gn.3:16-19, Gal.3:10). Deur Jesus se kruisdood het Hy die vervloeking op Homself geneem (Gal.3:13). God regeer in ons midde, en daarom kan geen vervloeking naby ons kom nie (22:3, Gal.3:14, Ef.1:3). Ons kan nie deur bloedlyn- en ander vloeke ‘gebind’ word nie (Nm.23:23, Sp.26:2, 1 Pt.1:18).
Soos ons die Here nóú dien en aanbid, sal ons dit op die nuwe aarde doen (22:3). Moet asb. nie aanbidding tot sang beperk nie; dit is meer as dit. Die werk wat jy doen, jou plesier in God se nuwe skepping, die gemeenskap van gelowiges, jou gesprekke met engele en ander hemelwesens, jou dankbaarheid oor die nuwe kleure, geure en smake wat God geskep het, sal daartoe lei dat jy Hom aanbid en bewonder. Jou hele lewe en alles wat jy doen sal aanbidding wees (Rm.12:1, 1 Kor.10:31).
Jy sal dit nie kan help as jy eers sy gesig gesien het nie (22:4). Deur ons geloof in die evangelie het ons reeds sy heerlikheid in die aangesig van Jesus Christus gesien (2 Kor.4:6). Maar ons het dit nog nie volkome gesien nie, en ons kán ook nie (1:16-17, Eks.33:20). Eers as Hy ons liggame verheerlik het, sal ons instaat wees om sy gesig te sien. Ons sal so verwonderd wees, dat ons Hom met lus en met ywer sal dien (22:3-4, 2 Ts.1:10).
Hierdie voorreg is net vir dié wie se harte rein is deur die bloed van die Lam (Mt.5:8). As jy geen begeerte hiervoor het nie, is dit omdat jou hart nie rein is nie. Vra die Here om jou vuil hart van klip uit te haal en vir jou ‘n hart te gee wat sensitief is vir sy Woord en sy Gees (Ps.51:12, Esg.36:25-27, Heb.10:22). Om ‘n rein hart te hê, moet jy jou ook bekeer, jou sonde bely, en die Here gehoorsaam (2 Kor.7:1, Jk.4:8, 1 Pt.1:22).
As jy dít doen sal jy stelselmatig begin om Christus se heerlikheid te weerspieël, totdat jy dit eendag perfek doen (22:4, Eks.28:36, Rm.8:29, 2 Kor.3:18, 1 Jh.3:2). Ons sal vir ewig in sy lig lewe en saam met Hom oor die nuwe aarde regeer (22:5, 21:24, Ps.36:10). Ons sal die oorspronklike opdrag van Gn.1:28 ernstig opneem: “heers oor die visse van die see en die voëls van die hemel en oor al die diere wat op die aarde kruip.” (vgl. Ps.8:7-9).
Dit beteken nie dat die nuwe aarde maar net ‘n herstelde tuin van Eden is nie. Dit is meer as dit. Deur sy kruisdood het Jesus meer teruggekry as wat Adam verloor het: “waar die sonde meer geword het, het die genade nog meer oorvloedig geword” (Rm.5:20).
Op die nuwe aarde is daar geen boom van die kennis van goed en kwaad nie (Gn.2:9, 17). Daar is dus geen moontlikheid om sonde te doen of te sterf nie (20:14, 21:4). Daar is geen duiwel om ons te versoek nie (20:10, Gn.3:1-5). Ons het nie meer stoflike liggame soos Adam s’n nie, maar verheerlikte liggame (Gn.2:7, 1 Kor.15:42-49). Ons is nie net God se kinders deur skepping nie (soos Adam voor die sondeval), maar deur verlossing. Deur ons eenheid met Christus is ons nie meer laer as die engele nie, maar bo hulle (Heb.2:6-9, Ef.1:20-22, 2:6).
Wanneer ek hieroor dink, bid ek dat Jesus weer sal kom om die aarde nuut te maak. Ek besef dat daar baie mense is wat nie soos ek dink nie. Omtrent 5 jaar gelede het ek vir iemand by ‘n boekwinkel gevra of sy Randy Alcorn se boek Heaven gelees het, en wat sy daarvan gedink het? ‘Ek het nie daarvan gehou nie,’ het sy gesê. ‘Sy idee van die hemel was vir my te aards.’ Na my mening was Alcorn se beskrywing van hemel op aarde heeltemal Bybels, en bevestig hierdie verse dit.
On Julie 26, 2017 Julie 29, 2017 By baptistekerkkemptonparkIn Eindtyd,Hemel,Kerk,Openbaring
Ek het ‘n argitek ontmoet wat al meer as 50 kerke ontwerp het. Hy het vir my verduidelik hoe die gebou veronderstel is om ‘n boodskap oor te dra. Die lig wat by die boonste vensters inkom en op die kansel skyn, is simbolies van God se lig wat deur sy Woord na die gemeente toe kom. Die banke is in die vorm van ‘n amfiteater, sodat jy nie in die mense wat voor jou sit se koppe vaskyk nie. Jy moet hulle gesigte sien; daar moet ‘n gevoel van warmte wees, omdat die kerk ‘n familie is
Net so is die Nuwe Jerusalem ontwerp om ‘n boodskap oor te dra. Op.21:9-21 gaan nie net oor die lewe hierna nie, maar dit sê ook iets van die kerk hier op aarde. In Engelse praat ons van ‘the church militant and triumphant’, van die kerk wat nog op aarde teen sonde en die duiwel moet stry, en van die gelowiges wat alreeds oorwin het en in die hemel is. Op.21 gaan oor beide. Op die nuwe aarde sal ons die volheid daarvan geniet, maar daar is ‘n sekere sin waarin ons nou al iets daarvan beleef (Heb.12:22-23).
Haar heerlikheid (v.9-11)
Engels het twee algemene woorde vir huis. ‘House’ verwys na die struktuur, terwyl ‘home’ die persoonlike en huislike element beskryf. Voor ‘n man trou bly hy in ‘n ‘house’ – die huislike gemak pla hom nie eintlik nie. Maar as sy vrou intrek word dit ‘n ‘home’, omdat sy dit huislik en gemaklik maak. So is dit ook met die Nuwe Jerusalem. Dit gaan nie hoofsaaklik oor die strate en paleise nie, maar oor die inwoners; oor Jesus en sy bruid.
In hfst.15-16 het God vir sewe engele die sewe bakke van sy toorn gegee. In 17:1 het een van hierdie engele die groot prostituut of aardse Jerusalem vir Johannes gewys. In v.9 het een van dieselfde engele vir hom die bruid of Nuwe Jerusalem gewys. Ek het reeds in v.2 gesê dat die bruid die kerk is (vgl. Ef.5:31-32).
Johannes is in die Gees weggevoer om die Nuwe Jerualem te sien (v.10, 17:3). Toe hy die prostituut gesien het, was sy soos rebelse Israel van ouds in die woestyn (17:3). Maar toe hy die bruid gesien het, was sy volgens God se Woord op ‘n groot en hoë berg (v.10, Jes.2:2-3, Ps.48:3). Jesus het van die kerk gesê: “Julle is die lig van die wêreld. ‘n Stad wat bo-op ‘n berg lê, kan nie weggesteek word nie” (Mt.5:14).
Johannes het ook gesien dat die stad heilig of afgesonder is vir die Here (v.10, 1 Kor.1:2). Sy het uit die hemel van God af neergedaal, om só te wys dat die kerk se verlossing geheel en al van Hóm af kom (v.10, Ef.1:3-14).
Soos die vrou in Sp.31:10, was God se bruid soos ‘n skaars en kosbare juweel, soos ‘n pragtige jaspissteen en so helder soos kristal (v.11). Omdat God se heerlikheid ook so is (4:3), wys v.11 vir ons dat sy dit weerspieël het, net soos wat ‘n goeie vrou haar man se heerlikheid weerspieël (Sp.12:4, 1 Kor.11:7).
Wat leer v.9-11 vir ons?
 Jy is Jesus se bruid. Om in gemeenskap met Hom te lewe, moet jy deur die Woord, gebed en die kerk tyd met Hom spandeer.
 Die feit dat die Nuwe Jerusalem of die kerk die hoogste berg is (v.10), beteken dat Bybelse Christenskap die grootste en mees invloedryke godsdiens in die wêreld sal wees. Dit maak my hoopvol, en spoor my aan om vir herlewing, sending en evangelisasie te bid.
 As die kerk soos ‘n waardevolle juweel is, wys dit dat sy kosbaar is vir God. “Omdat jy kostelik is in my oë, hooggeag is, en Ek jou liefhet” (Jes.43:4). En as Hý die kerk so beskou, moet sy nie ook so wees vir jóú nie? Moet jy nie jou tyd, toewyding, krag, gebede, gawes, en geld gee, sodat sy kan groei nie? Sommige mense gee meer aandag aan hulle honde as wat hulle aan Jesus en die kerk gee. Moenie soos hulle wees nie.
Haar ontwerp (v.12-14)
Elke vyf of tien jaar sal iemand in ‘n Bybelstudie vra wie nou eintlik die twaalfde apostel is: Paulus, of Matthias wat in Judas se plek gekies is; wie van hulle se name is op die Nuwe Jerusalem geskryf? Die Bybel sê nie vir ons nie, en eintlik maak dit nie saak nie.
Johannes se punt met die twaalf stamme en die twaalf apostels in v.12-14, is om te wys dat al die gelowiges in die Ou- en Nuwe Testamente deel is van God se bruid, die Nuwe Jerusalem of die kerk (vgl. Ef.2:11-22).
Om te wys hoe veilig dit is, het die stad ‘n hoë en groot muur gehad (v.12). “Die Engel van die HERE trek ‘n laer rondom die wat Hom vrees, en red hulle uit.” (Ps.34:8). “Rondom Jerusalem is berge; so is die HERE rondom sy volk van nou af tot in ewigheid.” (Ps.125:2). “En Ek sal vir hom wees, spreek die HERE, ‘n vurige muur rondom en tot heerlikheid daar binne-in.” (Sg.2:5).
Volgens Jes.60:18 word die mure ‘verlossing’ genoem. Niemand kan ons in hierdie lewe of op die nuwe aarde uit God se hand uit ruk nie – ons is veilig (Jh.10:28-29). Soos gerubs die boom van die lewe opgepas het (Gn.3:24), sal engele by die stad se hekke waghou om te wys dat dit veilig is (v.12).
Daar was twaalf hekke – drie in elkeen van die vier windrigtings – met die name van die twaalf seuns van Israel daarop gegraveer (v.12-13, Esg.48:31-34). Die vier windrigtings wys vir ons dat mense uit alle nasies in die kerk en in die hemelse stad sal inkom (Mt.24:31, Lk.13:29). Die twaalf stamme se name op die hekke wys dat verlossing uit die Jode is, aangesien Jesus as ‘n Jood gebore is (Jh.4:22, Rm.9:5).
Die name van die twaalf apostels was op die stad se twaalf fondasiestene gegraveer (v.14). Die fondasie beteken dat die kerk vasstaan, en dat sy nie geskud kan word nie (3:12, Heb.11:10). Die apostels se name wys dat Christus die fondasie van sy lering vir húlle gegee het om vir die kerk te gee (Mt.16:18, Ef.2:20, 1 Kor.3:10-11).
Elkeen wat hierdie lering hoor en doen, bou op die fondasie (Lk.6:47-48). As jy die Bybel hoor en lees maar nie doen nie, het jy geen fondasie of sterk mure om jou teen die storm van God se oordeel te beskerm nie (Mt.7:21-27). Jy is nog ongered en moet jou bekeer (Jk.1:21-22).
As jy nóú in Jesus glo, kan jy vandag al in die hemelse stad ingaan. Jesus het in Jh.10:9 gesê: “Ek is die deur; as iemand deur My ingaan, sal hy gered word”. Wanneer Jesus weer kom sal jy letterlik deur die stad se hekke loop en Hom van aangesig tot aangesig sien. Die gedagte hieraan moet jou aanspoor om hier en nou vir Hom te lewe. Moenie dinge doen waaroor jy skaam sal wees as jy Hom eendag in die oë moet kyk nie.
Haar afmetings (v.15-17)
‘n Paar jaar gelede het ek oor die hemel gepreek. Ek het v.15-17 aangehaal, en gesê dat die hemelse stad vier keer groter as Suid-Afrika is (4.8 miljoen km2, teenoor óns land se 1.2 miljoen km2). Ek is egter nie meer oortuig dat Johannes letterlike afmetings in gedagte gehad het nie. Kom ek wys vir jou hoekom ek so sê.
Die engel het ‘n goue meetstok gehad (v.15, Esg.40:3). Hy het die stad se poorte en mure afgemeet om te wys dat dié wat binne-in was, onder God se beskerming is (v.15, 11:1-2, Sg.2:1-5). In v.16-17 sien ons dat die stad 12 000 stadia hoog, breed en lank was, en dat die muur 144 el was.
Ek is nie heeltemal oortuig dat ons die mates in moderne idiome moet vertaal, sodat ons dink die stad is 2200 km hoog nie. Die engel het juis menslike veelvoude van twaalf gebruik om te wys dat die stad meer as genoeg plek gehad het om die twaalf stamme en die twaalf apostels se ‘nageslag’ te akkomodeer (v.16-17, 12, 14, 7:9, Jh.14:2).
Soos die Allerheiligste van die tempel, was die stad ‘n perfekte kubus (v.16, 1 Kon.6:20). Die punt is dat die kerk en die nuwe aarde met God se heerlikheid gevul sal wees, en dat dit ‘n plek van spesiale aanbidding is. God se heiligdom is nie meer tot ‘n sekere plek beperk nie, maar is in ons (v.22, Jh.4:20-24, 14:21, 23).
Die stad se mure was baie hoog, maar nie naastenby so hoog soos die stad self nie (v.16-17). Die punt is weer dat God sy bruid in die hemel en op die aarde sal beskerm, en dat haar heerlikheid nie weggesteek kan word nie.
As jy deel van Jesus se bruid, die kerk is, sal Hy jou beskerm. Maar as jy eenkant en op jou eie is, of deur Bybelse dissipline van die gemeente afgesny is, verbeur jy God se spesiale genade, guns en beskerming (1 Kor.5:4-5, 1 Jh.5:18-19).
Om een of ander rede verstaan party Christene dit nie. Hulle dink dat hulle buite en sonder die kerk van Jesus Christus kan funksioneer. Hulle respekteer nie die ‘mure’ wat God daargestel het om hulle te beskerm nie. Hulle soek ‘n berader wanneer dit met hulle sleg gaan, maar verstaan nie dat hulle juis sukkel, omdat hulle nie deel is van ‘n goeie gemeente nie. Ek probeer nie sê dat mense wat getrou is geen probleme het nie, maar hulle het verseker die middele om dit op te los. Toe Asaf gesukkel het om sý probleem op te los, het hy hulp gekry toe hy “in die heiligdomme van God ingegaan” het (Ps.73:17).
Daarom is die oplossing vir kerklose Christene met probleme nie berading nie, maar bekering van hulle ontrouheid aan die liggaam. As kerklose mense vir Martyn Lloyd-Jones gevra het om hulle te beraad, het hy gesê: ‘Kom vir 13 opeenvolgende weke kerk toe. Luister na die prediking van die Woord en pas dit toe. As jy aan die einde daarvan nog dink dat jy berading nodig het, kan jy vir my sê.’ Hy was reg toe hy gesê het: ‘as preaching goes down, personal counselling goes up.’ Moet jouself dan nie in die voet skiet, omdat jy die kerk en God se algemene genademiddele geringskat nie.
Haar boumateriaal (v.18-21)
In die afgelope dekade het dit populêr geraak om êrens in jou huis se versiering klip te gebruik. As jy baie geld het is die klippe eg en nie nagemaak nie. Hoe moet ‘n stad dan lyk waarvan die mure van jaspis gemaak is (v.18, 11)? Beter as Salomo se tempel in 1 Kon.6:30, was die stad en sy strate van suiwer goud, so helder soos glas (v.18, 21). Die goud herinner ons aan die beproewings wat God stuur om ons geloof te suiwer (1 Pt.1:7).
Soos die tempel se fondasie in 1 Kon.5:17, was die fondasiestene van die stadsmuur met edelstene versier (v.19-20, vgl. Jes.54:11-12). Ons het reeds in v.14 gesien dat die name van die apostels daarop gegraveer is. In Eks.28:17-21 is die stamme se name op twaalf verskillende edelstene gegraveer, en het die hoëpriester dit op sy bors gedra. Ons kan weereens sê dat die kerk uit die Ou- en Nuwe Testamente in die Nuwe Jerusalem teenwoordig is.
Die twaalf poorte is van twaalf pêrels gemaak, elke poort van ‘n enkele pêrel (v.21). Ons praat nie hier van pêrels wat so groot soos ‘n ertjie is nie. Die juweel-ryke stad met sy poorte van pêrels sê vir ons iets van die onskatbare waarde van God se kerk en Koninkryk: “Verder is die koninkryk van die hemele soos ‘n skat wat verborge is in die saailand, wat ‘n man kry en wegsteek; en uit blydskap daaroor gaan hy en verkoop alles wat hy het, en koop daardie saailand. Verder is die koninkryk van die hemele soos ‘n koopman wat mooi pêrels soek; en toe hy een baie kosbare pêrel kry, gaan hy weg en verkoop alles wat hy het, en koop dit.” (Mt.13:44-46).
Hierdie verse is veronderstel om jou met jou geldsake te help. Is jy ‘n ryk gelowige? Wees vrygewig in jou hulp aan die armes en sendelinge, en maak só vir jouself skatte in die hemel bymekaar (Lk.12:33, Fil.4:15-19, 1 Tm.6:17-19). Hoekom wil jy in hiérdie wêreld skatte opgaar, as dit buitendien in die toekoms vernietig gaan word (Mt.6:19, 1 Kor.7:31, 1 Jh.2:17)?
Is jy ‘n arm gelowige? Jy is ryker as wat jy besef. Die Nuwe Jerusalem se rykdom is ‘n prentjie van die heerlike rykdom wat God vir die kerk gegee het (2:9, Rm.9:23, 10:12, 11:33, 2 Kor.6:10, 8:9, Ef.1:3, 18, 2:7, 3:8, 16, Jk.2:5). God het vir jou die Koninkryk gegee, sodat die hemel met al sy skatte joune is (Mt.25:34, Lk.12:32).
Moenie jou rykdom in terme van geld en eiendom meet nie. ‘Is ek deur my geloof in Christus deel van die Nuwe Jerusalem?’ is die vraag wat jy vir jouself moet vra. Is jy deur wedergeboorte – nie net op papier nie – deel van die kerk van Jesus Christus?
Moenie soos sommige mense ‘n lae siening van die kerk hê nie. Moet ook nie soos Katolieke die kerk bo Christus en die Bybel verhef nie. Kry ‘n hoë, Bybelse, en gebalanseerde siening van die kerk. Sien dit soos Johannes dit in Op.21 gesien het.
 Ek praat nie hier van mense wat a.g.v. hulle gesondheid wegbly nie, maar van mense wat by die gemeente kán wees, maar nie wíl nie.
 Martyn Lloyd-Jones, Preaching and Preachers, p.17
 Vir ‘n beskrywing van sommige van die stene, kan jy die volgende preek opsoek: https://baptistekerkkemptonpark.wordpress.com/2015/09/26/n-spieelbeeld-van-jesus/
Natasha woon in ‘n baie arm gedeelte van Rusland. Sy was nog nooit buite haar land se grense nie, en kan ook nie ‘n woord Engels praat nie. Op ‘n dag toe ontmoet sy vir Pete, ‘n Amerikaner wat vir vyf jaar in Rusland gewerk het. Hy kon vlot Russies praat. Hulle het vriende geraak en uiteindelik met mekaar getrou.
A.g.v. Natasha se huwelik met Pete, het sy maklik Amerikaanse burgerskap verkry. Sy kon egter nie die taal praat nie, en moes aan die kultuur gewoond raak. Maar na tien jaar in die land kon sy vlot Engels praat, en het sy die kultuur aangeleer. Wat sy aanvanklik net in teorie gehad het, het sy nou in die praktyk geniet.
En so is dit ook met die nuwe hemel en aarde. Daar is ‘n sekere sin waarin ons reeds in die nuwe skepping deel. Maar in ‘n ander sin sal ons eers die volheid daarvan geniet wanneer Jesus kom. Dit is wat Johannes in Op.21:1-8 vir ons wil leer.
Die nuwe skepping (v.1)
Om een of ander rede het mense die idee dat God se kinders vir ewig in lugkastele gaan woon, gaan rond sweef, op wolke gaan sit, en op goue harpe gaan speel. Is dit enige wonder dat baie mense nie ‘n begeerte het om daar te wees nie?
Die waarheid is eerder dat Jesus die hemelruim met sy sterre en planete, en die aarde met sy bome, berge, riviere, blomme, watervalle, diere, ens. gaan nuut maak. Dit is o.a. hoe ons v.1 moet verstaan.
Johannes het ‘n nuwe hemel en aarde gesien; die eerste hemel en aarde het voor die Here weggevlug (v.1, 20:11). Hy het dit gebrand en uit die rou materiaal die nuwe hemel en aarde geskep (2 Pt.3:10, 12-13). Dit is dus nie soos die eerste skepping uit niks gemaak nie (Rm.4:17, Heb.11:3).
Soos Hy ons liggame uit die graf uit sal opwek, sal Hy ook die huidige hemel en aarde ‘opwek of wederbaar’ (Mt.19:28). Alhoewel die nuwe hemel en aarde eers by die wederkoms vervul sal word (v.1), het dit reeds in saadvorm by Jesus se kruisdood begin. Ons ervaar alreeds iets hiervan wanneer wedergeboorte in ons harte plaasvind: “Daarom, as iemand in Christus is, is hy ‘n nuwe skepsel” (2 Kor.5:17a).
Maar die evangelie stop nie by die redding van sondaars nie. Omdat Adam se sonde die skepping beïnvloed het (Gn.3:14, 17-18, Rm.8:19-22), sal Jesus die hemel en aarde van Gn.1:1 nuut maak (v.1, Hd.3:21, Kol.1:20). Die see van die eerste skepping wat mense se dood veroorsaak het (20:13), sal nie meer bestaan nie (v.1). Maar dit beteken nie dat daar nie ‘n nuwe, skadelose see sal wees nie.
Die nuwe Jerusalem (v.2-3)
Elke jaar is daar ‘n Baptiste Paaskonferensie op Cornelia, ‘n klein dorpie in die Vrystaat. Daar is goeie prediking en heerlike samesang. Een van die liede wat gesing word, gaan oor die Nuwe Jerusalem. Dit is ‘n pragtige lied, maar daar is een sin in die lied wat nie Bybels is nie: ‘Jerusalem, ewig daarbo.’
Volgens Op.21:2 sal die Nuwe Jerusalem nie vir ewig daarbo wees nie, maar sal dit na die aarde toe neerdaal. Die stad verwys natuurlik na die mure, geboue, paleise, poorte en strate (v.9-27, Jh.14:2-3, Heb.11:10, 16, 13:14), maar dit verwys eintlik meer na die inwoners. Ons is tog die hemelse Jerusalem en die bruid van die Lam (v.2, 9, 19:7-8, Ef.5:31-32, Heb.12:22).
Volgens v.2 en 9-27, sal die Nuwe Jerusalem – die huidige hemel – van God af na die aarde toe neerdaal, en die hoofstad van die nuwe aarde wees. Die stad se hemelse afkoms beteken ook dat ons siele eendag saam met Jesus na die aarde toe sal terugkeer (v.2, Kol.3:4, 1 Ts.3:13, 4:14). As Hy klaar ons liggame uit die graf uit opgewek en verheerlik het, sal Hy ons siele daarmee verenig (1 Kor.15, 1 Ts.4:13-18).
Omdat ons in ‘n sekere sin die Nuwe Jerusalem is, impliseer v.2 ook dat die kerk ‘n hemelse oorsprong het, en dat sy van God af kom. Ons uitverkiesing, verlossing, wedergeboorte, roeping, regverdiging, heiligmaking, verheerliking kom van God af; ons is burgers van die hemelse Jerusalem (Jh.3:3, 5, Rm.8:29-30, Gal.4:26, Fil.3:20).
Volgens Johannes het die Nuwe Jerusalem gelyk soos ‘n bruid wat mooi gemaak is vir haar man (v.2, Jes.61:10). Jesus het m.a.w. die stad voorberei (Jh.14:2-3). Deur sy kruisdood, wedergeboorte en die Woord, het Hy ons ook vir Homself voorberei (19:7-8, Ef.5:25-27).
God het met ‘n harde stem uitgeroep dat Hy sy tabernakel onder ons opgeslaan het (v.3, Lv.26:11-12). Dit het begin toe Jesus as mens in Betlehem gebore is (Jh.1:14, Gk.). Toe Hy na die hemel toe opgevaar het, het Hy persoonlik deur die Heilige Gees in ons harte kom woon (v.3, Mt.28:20, Jh.14:21, 23).
Wanneer ‘n gelowige sterf en hemel toe gaan, en wanneer Jesus na die aarde toe terugkeer, sal sy teenwoordigheid tasbaar wees; Hy sal sy tabernakel oor die persoon sprei en hom veilig hou (v.3, 7:15). Hy sal die Here van aangesig tot aangesig sien (v.3, 22:4, Mt.5:8, 1 Jh.3:2).
Die gemeenskap en die verbond wat in Gn.3 verbreek is, sal heeltemal herstel word (v.3). Dit het reeds by Jesus se kruisdood begin (Jer.31:33, 2 Kor.6:18, Heb.8:10), maar sal in die hemel en op die nuwe aarde finaal vervul wees (v.3). Ons – die Jode en heidene wat in Jesus glo – sal sy volk wees, en Hy sal ons God wees (v.3, 5:9, Tit.2:14, 1 Pt.2:9)
Die nuwe lewe (v.4-8)
Eric Clapton sing ‘n bekende liedjie waarin hy sê dat daar nie trane in die hemel is nie. Ek wil nie graag my teologie by hom leer nie, maar ek moet sê dat hy op hierdie punt reg is. In die hemel en op die nuwe aarde, sal God die trane van sy kinders se oë afvee (v.4, 7:17, Jes.25:8, kontr. Op.5:4). Hy sal ook die dinge wat hierdie trane veroorsaak het, wegvat: dood, droefheid, pyn, ens. (v.4).
Deur sy kruisdood en opstanding het Jesus die dood oorwin, sodat die dood vir God se kinders skadeloos is (Jh.11:25-26, Fil.1:21, 23). En tog sal die vervloeking van Gn.2:17, 3:19 eers finaal verdwyn wanneer Jesus ons liggame uit die dood uit opwek (v.4, 20:14, Jes.25:8, 1 Kor.15:26, 55).
Alhoewel ons nie op begrafnisse treur soos ongelowiges wat geen hoop het nie (1 Ts.4:13), treur ons nogsteeds. Maar wanneer Jesus na die aarde toe terugkeer, sal ons glad nie treur nie (v.4). Ons sal ook geen emosionele of fisiese pyn ervaar nie (v.4, kontr. Gn.3:16-19).
Jesus het by sy eerste koms en deur wedergeboorte gewys dat Hy die ou dinge kan omkeer om nuut te word (Jh.2-3, 6, 9, 11, 20; 2 Kor.5:17). By die wederkoms sal Hy dit finaal doen wanneer Hy vir ons onsterflike liggame gee en alles nuut maak (v.1, 4-5, 1 Kor.15). As dit vir jou onmoontlik klink, kan jy weet dat dit so seker en betroubaar is soos die Bybel self (v.5).
Wanneer God dinge op hierdie manier nuut maak, is sy verlossingswerk voltooi (v.6). Hy is die Alfa en die Omega, die Begin en die Einde (v.6, 1:8, 22:13). Die skepping het in Gn.1 by Hom begin, en in Op.21 het Hy dit nuut gemaak; ons verlossing het voor die skepping in sy gedagtes begin, en sal op die nuwe aarde in Hom vervul word (Rm.8:29-30, Ef.1:3-14, Fil.1:6).
Om die lewende water van hierdie verlossing te geniet, hoef jy nie geld vir die kerk te gee of godsdienstige rituele te beoefen nie. Dit is heetemal gratis en verniet. Ontvang dit met die leë hande van geloof (v.6, 22:17, Jes.55:1, Jh.4:14, 6:35, 7:37-39). As jy in die hemel en daarna op die nuwe aarde is, sal jy vir ewig in perfekte gemeenskap met Jesus lewe, en só uit die fontein van die lewe drink (v.6).
Hierdie geskenk is vir dié wat tot die einde toe volhard, en só die oorwinning behaal (v.6-7). Húlle sal nou en vir ewig erfgename en kinders van God wees (v.7, 3, Rm.8:15-17, 2 Kor.6:18).
Deur hulle geloof in die Oorwinnaar (Jh.19:30, 2 Tm.1:10, Heb.2:14-15), sal hulle die volgende dinge oorwin:
Die wêreld (1 Jh.5:4-5).
Vervolging (2:10-11, Rm.8:37, 35).
Vals lering (2:17, 15, 1 Jh.4:4).
Die duiwel (12:11, 15:2).
Afvalligheid (2:7, 4).
Sonde (v.7-8, 3:4-5).
Geestelike louheid (3:21, 15-16).
Die dood (1 Kor.15:57, 54-55).
Die hel (v.7-8).
Daar sal mense wees wat nié oorwin het nie, maar deur die sonde oorwin is (v.8, Gal.5:19-21, 1 Kor.6:9-10). Hulle lewens het o.a. só gelyk:
 Vreesagtiges of bangbroeke; mense wat te skaam was om vir Jesus te volg; ‘people pleasers’ wat sonde gedoen het, omdat hulle bang was mense hou nie van hulle nie.
 Trouelose of ongelowige mense. Hulle het nie in Jesus geglo nie, en was ook nie lojaal aan die Here, sy Woord en sy liggaam nie.
 Gruwelike mense wat gruwelike dinge gedoen het. Die dinge wat hulle gedoen het is so gruwelik, dat jy dit nie in ordentlike geselskap kan noem nie.
 Moordenaars. Hulle het ander se lewens geneem, ongebore babas vermoor, en gedurig daaraan gedink om hulle eie lewens te neem. As hulle dit nie gedoen het nie, het bitterheid en onvergewensgesindheid hulle gedagtes gevul.
 Hoereerders. Die Griekse woord [pornos] praat van mense wat seksueel losbandig was: seks voor die huwelik, egbreuk, homoseksualiteit, bestialiteit, pornografie, kindermolestering, prostitusie, wellus, ens. (Mt.5:27-30, 1 Kor.6:9-10, Heb.13:4).
 Towenaars van enige soort: dié wat hulle sterretekens in die Huisgenoot gevolg het, en op Jakaranda FM ingebel het om met die dooies te praat, asook dié wat in Satanisme betrokke was (Dt.18:9-14, Hd.19:19, Gal.5:20).
 Afgodsdienaars. Sommige het voor beelde van hout, klip en metaal gebuig, terwyl ander ‘n obsessie gehad het hulle liggame, geld, plesier, kos, drank, ens. (Kol.3:5).
 Leuenaars. Hierdie is mense wat die waarheid verdraai het, hulle beloftes gebreek het, oordryf het, oneerlik, onbetroubaar en skelm was. Hulle het ander bedrieg en dubbele lewens gelei.
Almal wat soos die bg. mense in hulle sonde wil lewe, sal vir ewig in die poel van swawel en vuur wees – dit is die tweede dood (v.8, 14:10-11, 20:10, 14-15).
Die eerste agt verse van Op.21 is gegee om ons aan te spoor en te waarsku. ‘Bly weg van die hel af, en sorg dat jy eendag op die nuwe aarde sal lewe,’ is wat dit sê. Natuurlik moet jy nie net eendag in die nuwe skepping deel nie, maar in hierdie lewe al.
Het jy al iets hiervan ervaar? Ek vra nie of jy die sondaarsgebed opgesê het, op ‘n uitnodiging gereageer het, of jou hart vir die Here gegee het nie. My vraag is of jy ‘n nuwe skepping is? Is jy ‘n nuwe mens? Het die Here jou lewe van binne af getransformeer? Of is jy nog net dieselfde as in die verlede, sodat die dinge wat in v.8 gelys word deel van jou lewe is?
Hoekom kom jy nie met ‘n berouvolle hart van geloof na die Here toe nie? Bely jou sonde, vra vir die Here om jou te vergewe, en drink deur die Woord en gebed uit die fontein van lewende water (v.6).
As jy reeds tot bekering gekom het, het ek twee dinge om vir jou te sê. Eerstens wil ek sê dat jy soos ‘n burger van die hemel moet lewe. Moenie só lewe dat ongelowiges niks met die Here te doen wil hê nie. Dit geld vir jou huwelik, ouerskap, taalgebruik, hoe jy jou werk en skoolwerk doen, jou verhouding met dié wat oor jou aangestel is, jou gesindheid, jou maniere op die pad, en meer.
Tweedens is dit belangrik om nie te dink dat jy alreeds op die nuwe aarde is, sodat jy verwag dat jou geliefdes altyd gesond moet wees, en nie sal doodgaan nie. Moenie vir die charismate luister wat dink dat hulle deur hulle woorde gesondheid, lewe en rykdom kan ‘spreek’ nie. Geen mens se woorde kan die nuwe hemel en aarde skep nie; Jesus alleen kan.
Wag daarom vir Hom soos wat ‘n hond vir sy meester wag. Terwyl jy wag moet jy nie passief wees soos ‘n hond wat in sy hok lê en slaap nie. Wees aktief en gereed soos ‘n hond wat langs die heining staan en blaf. Dien die Here, volhard, leef in gemeenskap met Hom, en deel die evangelie met ander. Op dié manier kan jy solank ‘n voorsmakie van die nuwe hemel en aarde geniet.
 Die eerste en die laaste letters van die Griekse alfabet.